የብሄራዊ ምርጫ ቦርድ ደንብ ተላልፈዋል ባላቸው አራት የፖለቲካ ፓርቲዎች ላይ እርምጃ ወሰደ
በዚህ መሰረትም የኦሮሞ ነጻነት ፓርቲ( ኦነፓ)፣ የኢትዮጵያ ፓን ዴሞክራሲ ፓርቲ (ኢፖኦፓ) ፣ የኢትዮጵያ ሱማሌ ልማት ዴሞክራሲ ፓርቲ (ኢሱልዴፓ) የታገዱ ሲሆን የሾኮና አካባቢው ህዝብ ዴሞክራሲያዊ ድርጅት (ሾአህዴድ) የመጨረሻ ማስጠንቀቂያ እንደተሰጠው ቦርዱ አስታውቋል፡፡ የቦርዱ ሰብሳቢ ፕሮፌሰር መርጋ በቃና እንደተናገሩት ሶስት አዳዲስ የፖለቲካ ፓርቲዎች እውቅና ተሰጥቷቸዋል፡፡አንድ የግንባር እና የውህደት ጥያቄዎችም አዎንታዊ ምላሽ እንዳገኙም ጠቁመዋል፡፡ በ2005 በተካሄደው የአካባቢ፣ የአዲስ አበባና የድሬደዋ ከተሞች ምክር ቤቶች ምርጫ የሴቶች ተሳትፎ 48 በመቶ መደረሱም በሪፖርቱ ቀርቧል፡፡ ቦርዱ ለምርጫው ማስፈጸሚያ ከአራት መቶ ሚሊዮን ብር በላይ ጥቅም ላይ ማዋሉም ተገልጿል።ከቀረበው ሪፖርት በመነሳትም የህዝብ ተወካዮች ምክር ቤት አባላት ላነሷቸው የተለያዩ ጥያቄዎች ቦርዱ ምላሽ ሰጥቷል፡፡ በዚህም ቦርዱ በዓመቱ ለመስራት አቅዶ ያልተገበረው የዳታ ቤዝ መረጃ አያያዝ ስርዓት በአፋጣኝ ሊተገበር እንደሚገባ ምክር ቤቱ ማሳሳቡን ከኢትዮጵያ ሬዲዮና ቴሌቪዥን ድህረ ገጽ ያገኘነው መረጃ ይጠቁማል። 